google/wiki40b huggingface dataset:
Jet (lignitt)

Jet er et polerbart, brennbart brunkull. Fargen er som regel svart, men den kan også være mørkebrun. Jet har mange av de samme kvalitetene som rav, og kalles også svart rav. Både jet og rav er brennbart, og blir statisk elektrisk oppladet ved gnidning.
Dette organiske materialet er lett å forme, og har i hovedsak vært brukt til smykker. Det er funnet jetgjenstander fra tidlig vikingtid. 
De jet-forekomstene som har hatt betydning for produksjon av gjenstander og smykker, finnes i Galicia i Spania og Yorkshire. Det er også funnet jet i Hannover, Sachsen, Sør-Frankrike og Portugal, men disse forekomstene har hatt dårligere kvalitet.
Navnet jet, også jetstein, kommer fra det franske jais, via det engelske jet. En annen betegnelse er «gagat», etter elva og byen Gagas i Lykia på sørkysten av Tyrkia. På norsk brukes også «gagat»,  blant annet i publikasjoner som er oversatt fra tysk. Tidligere ble også begrepet «lapis gagates» brukt.
I det 19. århundre ble materialet brukt i sørgesmykker. Dette var av de få smykkene dronning Victoria tillot hoffet å bruke, bortsett fra hårsmykker, i sørgetiden etter prins Alberts død.
Chris Erichsen

Bakgrunn

Chris Erichsen er barnebarn av teatermannen Hans Jacob Nilsen.

Redaktør og skribent

Mellom 2000 og 2006 var han redaktør av tidsskriftet Bok og Bibliotek. 
Eriksen tiltrådte i september 2009 som redaktør for nettstedet Scenekunst.no. Etter at han fratrådte som redaktør i 2011, fortsatte han som teaterkritiker for nettstedet. Han skriver også artikler for Kunstkritikk.no. 
Chris Erichsen var tidligere medlem av Norges Kommunistiske Parti, der han også har sittet i partiledelsen, og var kulturredaktør i partiavisen Friheten. 
Han har også vært ansatt som informasjonsansvarlig ved Henie-Onstad Kunstsenter, og senere for daværende ABM-utvikling.

Priser og utmerkelser

Erichsen vant NRK P3s «Filmpolitiets Kortfilmpris, Publikumsprisen» i 2008 for filmen Eg ser deg.
Walckenaeria karpinskii

Utseende

Walckenaeria karpinskii er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Ishmael Beah

Historie

Beahs landsby ble angrepet av opprørere da han var 12, og han ble trent til barnesoldat av Nasjonale armeer(Nationals army). Etter noen år fant UNICEF ham, og hjalp ham til å bli en god taler, samt ga ham muligheten til en god utdanelse.
Ratnakutasutraen

Ratnakūţa Sūtra (sanskrit: «Samlingen av juveler»), også kalt Mahāratnakūţa Sūtra, er en samling mahāyāna-sūtraer som regnes blant Mahāvaipulya-tekstene (Mahāyāna-skolenes mest hellige tekster). Det finnes to slike tekstsamlinger, i henholdsvis den tibetanske og den kinesiske buddhistiske kanon; utvalget av tekster i den tibetanske og den kinesiske Ratnakūţa Sūtra er imidlertid svært forskjellig.
Navnet Maharatnakūţa forekommer i oversettelser av indiske eksegeser til kinesisk fra 5. århundre, der minst fem tekster nevnes som en del av samlingen. Disse oversettelsene ble utført i Sentral Asia, og det er blitt antatt at Ratnakūţa oppstod i Sentral Asia som en lokal kanon eller samling informative sūtraer.

Den kinesiske oversettelsen

I årene 706−713 foretok Bodhiruci og hans medhjelpere en oversettelse av Mahāratnakūţa Sūtra til kinesisk under den svært ordrette tittelen «Sūtra om den store samlingen juveler» (Dà bǎojī jīng, 大寶積經). Oversettelsen består av 49 mahāyāna-sūtraer, fordelt på 120 bokruller.
Lahejia

Utseende

Middelsstore, avlange, brunsvarte bladbille, antenner og bein rødlige. Kroppen er fint hårete, fint punktert. Antennene er tynne og nokså lange, beina middels lange. Pronotum er betydelig smalere enn de jevnbrede dekkvingene, rundet.

Levevis

Både larvene og de voksne (imago) er planteetere.

Utbredelse

Slekten er utbredt i Afrika og Asia.
Pfizer

I Norge

Pfizer AS er Norges største legemiddelfirma med en omsetning på ca. 1,5 milliarder kroner (2004). Selskapet markedsfører legemidler innenfor en rekke terapiområder, for eksempel hjerte-karsykdommer, kreft, nevrologiske lidelser, urologiske lidelser, øyesykdommer og psykiske lidelser. Pfizer AS er det norske datterselskapet av Pfizer Inc.
Adm. dir. er Sissel Andresen.
Regelbau 638

Regelbau 638: Kleine Sanitätsunterstand var en tysk standardisert bunker.
Før og under andre verdenskrig bygget Wehrmacht en rekke standardiserte bunkere og våpenoppstillinger i Tyskland og tysk-okkuperte land. Disse byggene ble kalt Regelbau, dvs. standardiserte bygg. Regelbau 638 var en bunker for sanitetsstøtte (Kleine Sanitätsunterstand)
På Fjell festning utenfor Bergen, finnes en fullt restaurert Regelbau 638. Bunkeren ble i 2009-2010 restaurert innvendig med tidsriktig, tysk lege- og santitetsutstyr fra andre verdenskrig av Fjell Festnings Militærhistoriske Samlinger.
Tuba Atlantic

Tuba Atlantic er en studentfilm fra Den norske filmskolen som i 2011 vant Student Academy Awards. Filmen er regissert av Hallvar Witzø og skrevet av Linn-Jeanethe Kyed.
Filmen er en novellefilm på 25 minutter, og handler om hvordan en gammel mann, spilt av Edvard Hægstad, håndterer meldingen om at han kun har seks dager igjen å leve. Han må bite i seg stoltheten sin, og skvære opp med broren før det er for sent. Budskapet blir at man ikke bør gå og legge seg med noe uoppgjort.
I januar 2012 ble det kjent at filmen er nominert til Oscar for beste kortfilm.
DS «General Slocum»

«General Slocum» var et dampskip bygd i 1884. Det tok fyr og brant ned til vannlinja på East River i New York 15. juni 1904. Over 1 000 mennesker omkom i tragedien, i den verste katastrofen i New Yorks historie inntil angrepet på World Trade Center 11. september 2001.

Katastrofen

«General Slocum» gikk som sightseeingbåt rundt Manhattan i New York. 15. juni 1904 var båten leid av St. Mark's Evangelical Lutheran Church i byens tyske minoritetssamfunn Little Germany til deres årlige utflukt. Båten hadde over 1 300 passasjerer om bord – for det meste kvinner og barn. Den skulle seile opp East River til en piknik på Long Island.
Brannen starta i et lasterom forut rett etter at båten hadde satt seil. Båten hadde livbåter og livvester, men disse viste seg å være ubrukelige. Overlevende fortalte at livvestene var råtne og falt fra hverandre mellom hendene på dem. Livbåtene var surra fast og utilgjengelige. De færreste om bord kunne svømme. For øvrig gjorde den tidas festantrekk svømming til en umulighet.
Kapteinen, William Van Schaick, feilbedømte også situasjonen. I stedet for å sette skipet på grunn fortsatte han ferden. Han sa seinere at det var for ikke å sette bygninger på land i brann. Da båten kom til land på North Brother Island, var anslagsvis 1 021 passasjerer omkommet. Kapteinen og mannskapet kom ikke alvorlig til skade. På øya fantes det et infeksjonssykehus.

Etterspill

Kapteinen, to offiserer og tre representanter for rederiet ble tiltalt etter katastrofen. Den eneste som ble dømt var Van Schaick, som tilbrakte tre og et halvt år i Sing Sing før han ble benådet. Rederiet Knickerbocker Steamship Company betalte en mindre bot, til tross for avsløringer om at de hadde forfalska inspeksjonsrapporter.
Restene av «General Slocum» ble ombygd til lastepram. Den sank under en storm i 1911. Ulykken satte fart i innføringen av føderale reguleringer av sikkerhetsutstyret på passasjerskip. Den 15. juni 1905 ble det innvia et minnesmerke over ulykken. Ved seremonien deltok også Adella Liebenow (Wotherspoon), den yngste overlevende.
Katastrofen ramma New Yorks tyske minoritet med stor tyngde, og innen ett år hadde Little Germany opphørt å eksistere som organisert minoritetssamfunn. 
Ulykken havna snart i skyggen av brannen i Triangle Shirtwaist-fabrikken i 1911 og forliset av «Titanic» i 1912.
Den 26. januar 2004 døde Adella Liebenow Wotherspoon, den siste overlevende av forliset. Det finnes to minnesmerker over ulykken, ett i Tompkins Square Park på Manhattan og ett på Lutheran All Faiths Cemetery i Middle Village i Queens.
Tha Bo

Tha Bo er en by i provinsen Nong Khai i det nordøstlige Thailand (kalt Isan-området). Befolkningen anslås til 35 300 (2005).
Den ligger ved Mekong og ikke langt fra den laotiske hovedstaden Vientiane.
Mymarommatidae

Utseende

Knøttsmå (mindre enn 0,75 mm, typisk ca. 0,3 mm), spinkle vepser. Antennene er nokså lange, de to innerste leddene er kraftige, de to ytterste danner en spoleformet kølle. Hodet er bredt, gjerne så bredt som eller bredere enn kroppen, med små fasettøyne, uten punktøyne. Forkroppen (thorax) er nokså smal, rektangulær sett ovenfra. Beina er spinkle. Forvingen er omtrent kølleformet, overflaten med en nettaktig skulptur, uten synlige årer. Den har ganske lange hårfrynser. Bakkroppen (gaster) er pæreformet, og er festet til propodeum (som egentlige er første bakkroppsledd men sammenvokst med thorax) med en to-leddet stilk (petiolus) – dette finnes ellers bare hos maur. Hunnens eggleggingsrør er ganske kort.

Levevis

Ingenting er kjent med sikkerhet om biologien til denne gruppen, som på grunn av sin meget beskjedne størrelse er vanskelig å finne. Man antar at de er parasitoider på insekt-egg. Et individ ble klekket fra en kjuke, og på New Zealand blir en art ofte funnet sammen med snutebiller som lever i mose.

Systematisk plassering

Det hersker stor usikkerhet om hvor disse merkelige vepsene bør plasseres. Opprinnelig ble de beskrevet som en avvikende gruppe av dvergsnylteveps (Mymaridae), som de ligner, men denne likheten skyldes trolig konvergent evolusjon. Tradisjonelt har de blitt plassert i overfamilien Chalcidoidea, men det er også tvilsomt om dette er korrekt. Nyere fylogenetiske undersøkelser tyder på at de bør plasseres i en overfamilie for seg selv, Mymarommatoidea, sammen med familien Gallorommatidae som bare har utdødde arter. Eventuelt kan de plasseres sammen med familien Serphitidae (også denne med bare utdødde arter) i overfamilien Serphitoidea.
Hadula

Utseende

Middelsstore (vingespenn ca. 30 – 40 mm), kraftige nattfly, vanligvis grå eller brune på farge. Kroppen er ofte kledt med temmelig lange hår som er en tilpasning til kaldt klima. De fleste av artene er mørke på farge, forvingene har gjerne utydelige tegninger. Larven er naken, ofte grønn.

Levevis

Larvene lever på ulike lave planter. Noen av artene er dagaktive.
GamesRadar

GamesRadar er et underholdningsnettsted som primært omtaler videospillrelaterte nyheter, anmeldelser og lignende. Siden november 2013 inkluderer siden også seksjoner for TV, filmer, science fiction. GamesRadar er eid og drevet i Storbritannia og USA av Future plc.
Hanna Knjazieva-Minenko

Bakgrunn

Hun er født i Den ukrainske sosialistiske sovjetrepublikk, som en del av Sovjetunionen, i dagens Ukraina, og begynte med friidrett da hun var åtte år gammel, men begynte ikke med hoppøvelser før hun var 13 år gammel. Hun konkurrerte for Ukraina fram til 2012. Hun giftet seg med den israelske tidligere tikjemperen Anatoly Minenko, og har representert Israel siden 2013. Hun ble israelsk statsborger 12. mai 2013.
Xenologi

Xenologi (fra Gresk ξένος (xenos) = "fremmed, gjest" og λόγος (logos) = "ord") defineres som forskning eller informasjon på fremmede, utenomjordiske, hemmelige eller generelt ukjente ting.
Finn Harps FC

Historie

Finn Harps ble stiftet i 1954 som et juniorlag. På slutten av 60-tallet søkte de om medlemskap i den irske ligaen, og søknaden deres ble godkjent i mai 1969. Lagets første ligakamp var 17. august 1969 da de tapte 10-2 for Shamrock Rovers.
I 1972 fikk de sitt første trofe da de vant Dublin City cupen, og to år senere vant de FAI Cup med en 3-1 seier over St Patricks Athletic. På 70-tallet deltok Finn Harps 4 ganger i Europeiske turneringer der de spilte mot skotske Aberdeen, de engelske lagene Derby County og Everton samt tyrkiske Bursaspor.
I 2005 endte laget sist i den irske toppdivisjonen, og spiller derfor i Eircom First Division i 2006.
Bienes historie

Handling

Boken handler om at biene begynner å dø ut. Historien fortelles fra tre personers ståsted: William, George og Tao. William er en syvbarnsfar i England i 1850-årene. Han driver en frøhandel, men blir inspirert til å vende tilbake til sin gamle forskergjerning for å forske på bier. George er en bonde og birøkter i USA. Hans historie starter i 2007, da han ønsker å overlate gårdsdriften til sin urbant anlagte og intellektuelle sønn. Tao er en kinesisk kvinne i et fremtidssamfunn etter at jordens økosystem har kollapset, og i 2098 opplever hun å miste sitt barn Wei Wen.
Hovedutvalg

Hovedutvalg er faste politiske utvalg i kommuner og fylkeskommuner som styres etter formannskapsmodellen. Hovedutvalg har avgjørelsesmyndighet på sine saksfelt delegert fra kommunestyret eller fylkestinget, og innstillingsmyndighet i saker der avgjørelsesmyndighet ikke er delegert.
Ham (Somme)

Ham er en kommune i departmentet Somme i Picardie i det nordlige Frankrike.

Geografi

Ham ligger i krysset mellom riksveiene D930 og D937 om lag 21 kilometer (21 000 m) sydvest for Saint-Quentin, helt sydøst i departmentet, nær grensen til Aisne. Nabo-landsbyene Estouilly og Saint-Sulpice ble slått sammen med Ham i 1965 og 1966 respektivt.

Historie

Ham er nevnt første gang i 932 som eiendommen til seigneur Erard, juniormedlem av Counts of Ponthieu. Byen ble senere erobret av Hertugen av Vermandois på 1100-tallet. I det 13. århundre var den eiet av en familie fra Ham. Fra 7. april til 13. juni 1917 holdt Lafayette Escadrille til her.

Borgen i Ham

De første stenbygninger skriver seg 1200-tallet og skal være satt opp av en lokal adelsmann, Odon IV. På 1400-tallet ble borgen ombygget til en formidabel festning av Johan II av Luxembourg. I 1465 bygde Johans nevø, Louis de Luxembourg, borgtårnet, et 33 meter høyt rundt tårn med 11 meter tykke vegger. I 1917 under andre verdenskrig sprengte tyske soldater mye av festningen. Alt som nå er tilbake er inngangen til tårnet og vestibylen til borgtårnet og forsvarsmuren.
Kristofer Kristofersen

Familie

Han var sønn av Anna Adler og kaptein Hans Emil Christophersen, «en avgått militæroffiser som forsøkte å føye et par kroner til inntekten sin» som klasselærer ved Molde latingymnasium og middelskole i årene 1858–73. Kristofer gikk der (i samme klasse som Olaus Fjørtoft) og avla examen artium i 1869.
Han giftet seg 26. august 1885 med Anna Katarina Rønneberg. Paret var venner av Bjørnstjerne Bjørnson.
Kristofersen døde i Kristiania.
Marmararegionen

Geografi

Fjellene Strandzja og Uludağ ligger i Marmararegionen. Øyer i Egeerhavet er Gökçeada og Bozcaada og i Marmarahavet er Marmaraøya, Avşa, Paşalimanı, İmralı og Prinseøyene ved Istanbul.
Þjóðveldisbærinn Stöng

Þjóðveldisbærinn Stöng er et rekonstruert langhus eller gårdstun fra vikingtiden som ligger i Þjórsárdalur-dalen på Island. 
Gjenoppbyggingen er en kopi av tre originalbygninger, inkludert langhuset som stod på Stöng, 7 km. mot nord, som antas å ha blitt begravet av vulkansk aske i år 1104 etter utbrudd fra vulkanen Hekla.
Rekontruksjonen ble påbegynt i 1974 som en del av en nasjonal feiring av Islands 1100-årsjubileum for øyens bosetting i år 874, og stod ferdig tre år senere. Bygningen ble innviet den 24. juni 1977.
Dominikus Zimmermann

Dominikus Zimmermann også Zimermann (født 30. juni 1685 i Wessobrunn i Oberbayern, død 16. november 1766 i Wies ved Steingaden i samme område) var en tysk stukkatør og byggmester fra Kurfyrstedømmet Bayern. Han regnes blant de fremste tyske rokokkoarkitekter. Sammen med sin bror Johann Baptist Zimmermann, som han ofte arbeidet sammen med regnes han for å tilhøre Wessobrunnskolen. Hans hovedverk er Pilegrimskirken i Wies som i 1983 ble oppført på UNESCOs verdensarvliste.
Bryting under de britiske samveldeleker 1974

Bryting under de britiske samveldeleker  1974.  Bryting var en av flere sporter under British Commonwealth Games som ble arrangert i Christchurch på New Zealand i perioden 24. januar til 2. februar 1974.  Det var de tiende lekene i det som kom til å bli Samveldelekene (Commonwealth Games) fra 1978. I lekene i 1974 ble det konkurrert i ti vektklasser i bryting, kun for menn. India ble beste nasjon med fem gullmedaljer foran Pakistan med fire.
Strekning A (Frankfurts undergrunnsbane)

Historie

12. mai 1888 ble det åpnet en 5 km lang trikkelinje mellom Eschenheimer Tor og Eschenheim, denne ble opprinnelig drevet med hester, men allerede samme høst ble de erstattet av damptrikker. Dagens strekning følger i det vesentlige samme trasé. I juli 1899 ble Gebirgsbanen (fjellbanen) i Oberursel satt i drift, dette var også en damptrikk som gikk mellom Oberursel stasjon og Hohemark. Denne strekningen ble senere utbygd og er den samme som bybanen bruker i dag. Strekningen hadde forbindelse med jernbanenettet, godstrafikken på strekningen ble nedlagt for bare få år siden. 1. oktober 1909 ble trikken til Eschersheim forlenget til Heddernheim, hvor det ble bygget et trikkedepot som også i dag er i bruk. 4. mai 1910 åpnet forbindelseslinjen mellom Heddernheim og trikkenettet i Bad Homburg, og 31. mai samme år mellom Heddernheim og Oberursel, slik at Gebirgsbahn ble forbundet med trikken i Frankfurt. De to nye linjene ble drevet elektrisk og hadde utgangspunkt ved Schauspielhaus i Frankfurt, i dag Willy-Brandt-Platz.
Da strekning A ble bygget ble disse strekningene i stor grad benyttet. Tunnelstrekningen ble nyanlagt, men også denne følger den gamle dampbanetraséen.
12. desember 2010 ble strekningen mellom Niederursel og Kalbach åpnet, sammen med to nye linjer – U8 mellom Südbahnhof og Riedberg, og U9 mellom Ginnheim og Nieder-Eschbach.
Maren Bolette Torp

Maren Bolette Torp (født 21. desember 1876, død 20. februar 1989) var en norsk superhundreåring. Hun innehar rekorden som Norges aller eldste person (med dokumenterbar alder), hun ble 112 år og 61 dager gammel.
Torp ble født på Logn under Østanes, Fet kommune i Akershus. Hun flyttet tidlig 1880-tall til Moen i Fet.
Hennes foreldre var Ludvig Kristiansen Moen (1850–1940), født på Enga under Sanderud, gift med Anne Nilsdr (1848–1935), Nordli under By i 1876. Faren ble innpå 90 år, moren var 87 da hun døde og mormoren ble over 90 år. En bror døde da han var nesten 100 år gammel. Flere av barna til Maren ble også meget eldre enn gjennomsnittet for sin tid: Agnes (1906-1987; 81 år), Dagmar (1911-2009; 97 år), Astrid (1913-2010; 96 år), Gunnar (1915-2004; 88 år) og Ingrid (1917-2003; 85 år). I alt hadde Maren og ektemannen Arnt 8 barn. Hun ble enke i 1929.
Maren fikk flere ganger besøk av Oslo-ordfører Albert Nordengen og hun mottok opptil flere gratulasjonstelegram av kong Olav V.
Manabu Komatsubara

Karriere

Manabu Komatsubara startet sin profesjonelle karriere i Shonan Bellmare i 1998. Han har også spilt for Ventforet Kofu og FC Horikoshi.
Carolina Kostner

Familieslektskap

Hennes far, Erwin Kostner, spilte på det italienske ishockeylaget i Vinter-OL 1984 i Sarajevo, og hennes kusine Isolde Kostner deltok i alpint i tre påfølgende vinter-OL i perioden 1994–2002. Simon Kostner, som er hennes yngre bror, spiller i den finske ishockeyligaen.
Åndelig sang

Åndelig sang (Cántico Espiritual) er en kristen tekst fra 1584, skrevet av den spanske helgenen og kirkelæreren Johannes av Korset (1542–91). Teksten består både av Johannes' dikt med denne tittelen, og en omfattende forklaring til diktet. Teksten er i sjangeren «brudemystikk» innenfor kristen mystikk, hvor forholdet mellom sjelen og Kristus fremstilles som et kjærlighetsforhold.
Gongzhui vannkraftverk

Gongzhui vannkraftverk er et vannkraftverk i elva Dadu He i provinsen Sichuan i det sentrale Kina. Installert effekt er 718 MW. Anlegget stod ferdig utbygd i 1971.
Capim Branco I-demningen

Capim Branco I-demningen er en demning med vannkraftstasjon i sideelva Rio Araguari til elva Paranaíba i Brasil. 
Anlegget har turbiner med installert produksjonskapasitet (ytelse) på 240 MW. Det ble ferdigstilt i 2006, etter fire års bygging.
Byøkologi

Begrepet byøkologi beskriver en spesiell miljøinnsats som med utgangspunkt i et bestemt byområde og borgernes deltakelse søker å fremme helhetlige løsninger på problemer knyttet til områdets ressursforbruk, miljøpåvirkning og dyre- og naturmangfold.
Oslo kommune opprettet i 2015 «Byøkologisk innovasjonssenter» for å styrke kommunens arbeid med temaet. Svartlamon i Trondheim og Hauskvartalet i Oslo er kjente eksempler på byøkologiske by- og forsøksområder.
3784 Chopin

3784 Chopin er en liten asteroide i asteroidebeltet mellom Mars og Jupiter med en diameter på 14,27 km. Den ble oppdaget av Eric W. Elst 31. oktober 1986 i St. Michel l'Observatoire, Alpes de Haute-Provence, og er oppkalt etter den polsk-franske komponisten Frédéric Chopin.
Asteroiden er 14,72 km i diameter og omløpstiden er 4,10 julianske år. Banen har en inklinasjon på 13,55224° og en eksentrisitet på 0,1696045. Banens store halvakse er 3,1254947 AU.
Golf under Middelhavslekene 2005

Golf under Middelhavslekene 2005. Golf var en av flere sporter i de 15. middelhavslekene som ble arrangert i Almería i Spania i perioden 24. juni til 3. juli 2005. Det var femte gangen som golf var med på programmet for middelhavslekene. Det var individuell og lagkonkurranse for både kvinner og menn. Spania ble beste nasjon, de vant alle fire gullmedaljene.
Cosmiophaena

Beskrivelse

Middelsstore, avlange, litt matt grønnlige eller bronsefargede gullbasser. Dekkvingene kan ha lyse flekker.

Utbredelse

Slekten er utbredt i Afrika.
Sean Whaler

Sean Whaler (født 22. juli 2000 i Northampton) er en engelsk fotballspiller som i dag spiller for Northampton Town FC.
Glomdalsmuseet

Det flerkulturelle Norge

Glomdalsmuseet har i sitt friluftsmuseum flere bygninger som representerer byggeskikken til skogfinner som slo seg ned i grensetraktene mot Sverige. Sørsamisk kultur er også representert i samlingene. På 1990-tallet påtok museet seg oppgaven å dokumentere og formidle romanifolkets kultur og historie gjennom utstillingen. For å styrke formidlingen av romanifolkets historie og kultur lanserte museet i 2006 den permanente utstillingen Latjo drom, som ble til i samarbeid med blant annet Taternes Landsforening (TL) og Landsorganisasjonen for romanifolket (LOR). Vandreutstillingen Latjo drom ble ferdig i 2008. Museet lanserte senere nettutstillingen Latjo drom med utgangspunkt i samme materiale som vandreutstillingen.
Møbeltapetserer

En møbeltapetserer er en håndverker med et arbeidsområde som hovedsakelig omfatter restaurering av gamle stoppede møbler og tillaging av nye.
En møbeltapetserer bygger opp underlag av bæreduk og fjærer, binder fjærene sammen og monterer på stoppmaterialer. Til slutt blir blir dette trukket med trekkmateriale i hud eller møbelstoff som man skjærer til.
En viktig del av arbeidet er vurdering av stilart, valg av materialer til møbelets enkelte deler, tilskjæring og stansing av forskjellige typer materialer og møbelsøm. En møbeltapetserer arbeider ofte i små verksteder eller møbelbedrifter og arbeidsoppgavene er for det meste spesialoppdrag.
Til forskjell fra industritapetserfaget består arbeidet i møbeltapetserfaget av mye håndarbeid, og materialene som brukes er naturmaterialer som hestetagl, krøllhår, alfagress, jute, silke med mere.

Utdannelse

I Norge i dag er utdannelsen til dette yrket innen utdanningsprogrammet Design og håndverk. Du må gå to år på skole og to år i lære ute i bedrift. Første skoleåret er Vg1 Design og håndverk og andre skoleåret er Vg2 Design og tekstil.
Møbeltapetsererfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.